Sigrid

Sigrid, vlastným menom Sigrid Solbakk Raabe (* 5. september 1996, Ålesund, Nórsko) je nórska speváčka a textárka. V roku 2017 dosiahla medzinárodný úspech so singlom „Don't Kill my Vibe“. Vydala dva štúdiové albumy "Sucker Punch" (2019) a "How to Let Go" (2022) a dve EP.
Životopis.
Skorý život.
Sigrid Solbakk Raabe sa narodila Ålesund Håkon Raabe a Anette Sølberg Solbakk 5. septembra 1996. Má dvoch starších súrodencov, brata Tellefa, ktorý je tiež hudobník, a sestru Johanne. Na prvom vystúpení v škôlke ju museli po plači stiahnuť z javiska. Na klavíri začala hrať v 7 rokoch a spievať začala v 13 rokoch. Keď mala 13 rokov, vystúpila so skladbou od Nirvany „Smells Like Teen Spirit“. Počas jej detstva ju inšpirovali Joni Mitchell, Adele a Neil Young. V ranej mladosti plánovala stať sa učiteľkou, právničkou alebo novinárkou, pričom si myslela, že kariéra v hudbe by bola príliš neistá. 
V prvom ročníku na strednej škole si uvedomila, že hudba je viac ako len koníček. Keď mala 17 rokov, spolu so sestrou Johanne založili kapelu s názvom "Sala Says Mhyp", ktorá bola pomenovaná po ich zosnulej mačke Sala. Po ukončení strednej školy v Ålesunde sa Sigrid presťahovala do Bergenu kvôli indie hudobnej scéne, kde žila v spoločnom byte so svojím bratom a priateľmi. Predčasne ukončila vysokú školu.
Kariéra.
Vo veku 16 rokov napísala svoju prvú pieseň „Sun“ po tom, čo jej brat Tellef Raabe, ktorý je tiež hudobníkom, povedal, aby prestala hrať cover verzie piesní Adele na vystúpeniach, a vyzval ju, aby napísala pieseň, s ktorou by mohla vystúpiť na jednom z jeho koncertov. V roku 2013 vydala „Sun“ ako svoj debutový singel. Pieseň bola hraná v nórskych rádiách. Nasledujúci rok podpísala zmluvu s Petroleum Records a vystupovala na festivaloch ako napríklad Øyafestivalen.
V roku 2016 v spolupráci s Martinom Sjøliem napísala skladbu „Don't Kill My Vibe“, inšpirovanú incidentom, kedy ju producent znevážil počas písania skladieb. Po tom, čo si skladbu vypočuli manažéri Island Records, okamžite s ňou podpísali nahrávaciu zmluvu. 5. mája 2017 vydala svoje debutové EP, ktoré bolo pomenované podľa singlu. EP sa umiestnilo v rebríčkoch v Nórsku, Austrálii a Spojenom kráľovstve. Na jar a v lete 2017 vystúpila Sigrid na festivaloch The Great Escape Festival, Festival Roskilde, Festival Glastonbury, Festival Latitude a Festivaly Reading a Leeds. Bola tiež súčasťou soundtracku The Sims 4: Rodičovstvo s verziou jej piesne „Don't Kill My Vibe“ vo fiktívnom jazyku similčine. V tom istom roku sa objavila sa aj na soundtracku k filmu Justice League s coververziou klasiky „Everybody Knows“ od Leonarda Cohena z roku 1988. 
V januári 2018 získala ocenenie v ankete Sound of... britskej BBC. 10. februára 2018 bola hosťujúcou moderátorkou epizódy The Playlist pre CBBC. V tom istom mesiaci Sigrid vyhrala cenu Objav roka na Spellemannprisen 2017. 11. júla 2018 vyšlo jej druhé EP "Raw", ktoré obsahuje 5 skladieb.
8. marca 2019 vyšiel Sigridin debutový album "Sucker Punch". Album obsahuje 12 skladieb vrátane piatich skladieb vydaných pred albumom. V roku 2019 Sigrid koncertovala s Maroon 5 na turné Red Pill Blues Tour v Európe, bola predskokanom na turné Georga Ezru po Spojenom kráľovstve a mala turné v Severnej Amerike a Európe. Sigrid prispela piesňou „Home to You“ na soundtrack k filmu "Vzduchoplavci". V roku 2019 bola uvedená v rebríčku „Forbes 30 Under 30“ v kategórii European Entertainment.
V roku 2020 bola Sigrid jedným z mnohých umelcov, ktorí sa zúčastnili na BBC Radio 1 Live Lounge cover verzie piesne Foo Fighters „Times Like These“, ktorá bola zorganizovaná s cieľom získať finančné prostriedky na pandémiu COVID-19.
V máji 2021 vydala singel „Mirror“ nasledovaný augustovým „Burning Bridges“ z pripravovaného druhého albumu.
V novembri 2021 vystúpila Sigrid v írskom Dingle v rámci dvadsiatej série hudobno televíznej série a festivalu Other Voices. 
Sigridin druhý album "How to Let Go" bol vydaný 6. mája 2022.
Diskografia.
Štúdiové albumy
EP
Koncertné turné.
Ako podporný umelec